Președintele Senatului, Călin Popescu Tăriceanu, a lansat la Digi24 un atac la adresa Cabinetului Cioloș pe care l-a comparat cu jocurile de noroc, atunci când vine vorba despre „pericolele la adresa bărbaţilor”.

„E aşa gluma: sunt trei modalităţi de a te ruina în viaţă. Cu femeile, cu jocurile de noroc sau cu tehnocraţii. Cu femeile e cel mai plăcut, cu jocurile - cel mai rapid, cu tehnocraţii - cel mai sigur”, a spus Tăriceanu.

Nu este prima dată când președintele Senatului lansează un atac la adresa guvernului condus de Dacian Cioloș. În luna mai copreşedintele ALDE, Călin Popescu Tăriceanu, a afirmat că actualul Executiv nu are legitimitate, iar „situația este scăpată din mână la guvern”.

„Eu nu am mai văzut, într-o perioadă atât de scurtă, miniştri care să facă ţara de râs. Cei care nu au făcut o gafă până acum cred că se simt stingheri în actualul Guvern (...) Cioloş ar trebui să remanieze cam 70 % din Guvern, dar până învaţă unde sunt butoanele vine luna noiembrie'', a spus în luna mai Tăriceanu.

„Situaţia e scăpată din mână la guvern şi îl mai văd şi pe Iohannis care se transforma în consultant politic gratuit. Declaraţiile pe care le face din ce în ce mai des şi acţiunile din ultima parte cam exced cadrului constituţional. Soluţia ar fi un guvern cu legitimitate şi reprezentativitate'', a mai spus atunci președintele Senatului.

